बलवान भीमसेन ने श्रीकृष्ण से परामर्श लेकर ब्राह्मणों से स्वस्तिवाचन कराया और जरासन्ध से भिड़ने के लिए अखाड़े में उतर गए। दोनों खम और ताल ठोंकते हुए परस्पर गुथ गए। उन्होंने तृणपीड, पूर्णयोग, समुष्टिक आदि अनेकों दाव-पेंच किये। उनकी कुश्ती अपूर्व थी। उनका मल्ल युद्ध देखने के लिए हजारों नगरवासी इकट्ठे हो गये। उनके प्रहार और छीना-झपटी से बड़ी कर्कश ध्वनि होने लगी। कभी वे हुंकार करते हुए घूँसों का प्रहार करते। वे जिधर जाते, उधर की जनता भाग खड़ी होती।